Hans Christian Schmidt (V), 2002-02-06:
Jeg vil gerne takke for den positive modtagelse fra, tror
jeg, alle ordførere.
Det glæder mig meget.
Jeg kan sige, at regeringen stærkt har opprioriteret det her område.
Derfor er jeg kun glad for den melding, der er kommet fra de forskellige partiers ordførere. Lovforslaget har først og fremmest til formål at skabe den nødvendige hjemmel til at gennemføre internationale forpligtelser på havmiljøområdet.
Det drejer sig om forpligtelser i forhold til MARPOL, FN's søfartsorganisation, OSPAR-konventionen til beskyttelse af bl.a. Nordsøen samt i forhold til EU.
Regeringen ønsker generelt at styrke den internationale miljøindsats.
Netop beskyttelsen af havmiljøet er et af de områder, hvor det er helt afgørende, at vi i samarbejde med andre lande bliver enige om en fælles indsats.
Dette giver den bedste beskyttelse af vort fælles havmiljø.
Udmøntningen af dette lovforslag vil ske efter den tidsplan, som de internationale organisationer har fastlagt, og det betyder, at Danmark implementerer reglerne samtidig med de øvrige lande.
Lovforslaget indeholder som sagt hjemmel til at gennemføre dele af FN's havmiljøkonvention, MARPOL's bilag 6 om begrænsningen af luftforureningen for skibe.
De væsentligste hjemler til implementering af bilaget på Miljøministeriets område findes allerede i eksisterende lovgivning.
Der er dog to hjørner af bilaget, hvor der i dag ikke er en hjemmel.
Det drejer sig dels om regler, der kan pålægge brændstofleverandører at dokumentere kvaliteten af det brændstof, der leveres til skibe, dels om regler om modtagefaciliteter for ozonlagsnedbrydende stoffer og udstyr, der indeholder disse stoffer fra skibe.
På baggrund af lovforslaget vil det være muligt at ratificere MARPOL's bilag 6, men de danske regler på området vil først blive sat i kraft, når bilag 6 får vægtning, hvilket bl.a. forudsætter, at mindst 15 medlemslande har ratificeret.
Lovforslaget indeholder desuden en hjemmel til at gennemføre Oslo-Paris-konventionens harmoniserede retningslinjer vedrørende overvågningsforpligtelsen for offshoreindvinding af olie og gas.
Hensigten med retningslinjerne er at harmonisere overvågningen af den påvirkning af havmiljøet, der følger af udledninger fra offshoreplatforme.
Den harmoniserede overvågning vil bidrage til en bedre viden om påvirkningerne af havmiljøet.
Bemyndigelsen vil efter vedtagelse snarest muligt blive udmøntet i en ny bekendtgørelse om udledning af stoffer og materialer fra visse havanlæg, der skal erstatte den gældende bekendtgørelse fra 1984.
Endelig indeholder lovforslaget hjemmel til at gennemføre en del af EU's nye direktiv om modtagefaciliteter i havne til affald.
Hjemmelen er nødvendig for at kunne fastsætte regler om, i hvilken form anmeldelse af skibes affald skal ske.
Direktivets øvrige bestemmelser kan gennemføres med hjemmel i den gældende havmiljølov.
EU's direktiv på dette område ligger tæt op ad HELCOM's regler fra år 2000, som allerede er gennemført i Danmark.
Direktivet skal være gennemført den 28. december i år.
Endelig indeholder lovforslaget en række ændringer, der følger af, at ansvaret for overvågning af havmiljøet fra den 1. januar 2000 er flyttet til Forsvarsministeriet.
Overflytningen er sket ved kongelig resolution af 11. juni 1999.
På det punkt er der udelukkende tale om konsekvensændringer.
Jeg vil gerne endnu en gang takke de forskellige ordførere for en positiv tilkendegivelse, og så vil jeg blot sige til Socialdemokratiets ordfører til spørgsmålet, om jeg i denne genfremsættelse havde taget nogle ting ud af lovforslag nr. L 58, som den socialdemokratiske ordfører påstod. Jeg kan sige til den socialdemokratiske ordfører, at det ikke er en genfremsættelse.
Det har ikke været fremsat tidligere, så derfor har det heller ikke været muligt, at jeg kunne tage nogle ting ud af lovforslaget.